KOMMISSIONENS BESLUTNING af 18. juli 1996 om de zootekniske afstamningscertifikater ved indførsel af avlsdyr og deres sæd, æg og embryoner (Tekst af betydning for EØS) (96/510/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 94/28/EF af 23. juni 1994 om principperne for de zootekniske og genealogiske betingelser for import af dyr og deres sæd, æg og embryoner fra tredjelande (1), særlig artikel 4, andet og tredje led, artikel 5, andet og tredje led, artikel 6, andet led, og artikel 7, andet led, og

ud fra følgende betragtninger:

Kommissionen skal udforme det zootekniske afstamningscertifikat, der skal ledsage avlsdyr og deres sæd, æg og embryoner ved indførsel til Fællesskabet; oplysningerne i disse certifikater danner grundlag for indførelse eller registrering i en EF-stambog eller et EF-register;

ifølge artikel 1 i Rådets direktiv 94/28/EF kan avlsdyr kun importeres, såfremt de er indført eller registreret i en stambog eller et register, som føres af en instans, der er anført på en liste, jf. artikel 3 i direktiv 94/28/EF; så længe denne liste ikke er udarbejdet, er det imidlertid nødvendigt at fastsætte zootekniske afstamningscertifikater;

på grund af særegenheden af hver dyreart og dens sæd, æg og embryoner er det nødvendigt at fastsætte certifikater for henholdsvis racerene avlsdyr, hybridavlssvin, drægtige dyr, sæd, æg og embryoner;

i afventning af den beslutning, der skal træffes efter artikel 5, andet led, i direktiv 94/28/EF, kan kun sæd hidrørende fra et dyr, som har gennemgået individprøver og avlsværdivurdering, indføres;

en række oplysninger om modtageren findes allerede i de sundhedscertifikater, der kræves ved indførsel af dyr, sæd, æg og embryoner; sådanne oplysninger vil derfor ikke indgå i det zootekniske afstamningscertifikat;

modellen til og oplysningerne, der skal gives i det zootekniske afstamningscertifikat for avlsdyr og deres sæd, æg og embryoner ved samhandel inden for Fællesskabet, er allerede fastsat i Kommissionens beslutning 86/404/EØF (2), 88/124/EØF (3), 89/503/EØF (4), 89/506/EØF (5), 90/258/EØF (6), 90/623/EØF (7) og 96/80/EF (8);

de i denne beslutning fastsatte foranstaltninger er i overensstemmelse med udtalelse fra Den Stående Zootekniske Komité -

VEDTAGET FØLGENDE BESLUTNING:

Artikel 1

Det certifikat, der omhandles i artikel 4, andet led, i Rådets direktiv 94/28/EF, skal:

- for racerent avlskvæg, racerene avlssvin samt racerene avlsfår og -geder svare til modellen i bilag I

- for hybridavlssvin svare til modellen i bilag II

- for registrerede hovdyr svare til identifikationsdokumentet i beslutning 93/623/EØF.

Artikel 2

Såfremt de i artikel 1 omhandlede dyr er drægtige, skal certifikatet suppleres med et certifikat, der svarer til modellen i bilag III.

Artikel 3

Certifikatet for sæd, der omhandles i artikel 5, tredje led, i direktiv 94/28/EF, skal svare til modellen i bilag IV.

Artikel 4

Certifikatet for æg, der omhandles i artikel 6, andet led, i direktiv 94/28/EF, skal svare til modellen i bilag V.

Artikel 5

Certifikatet for embryoner, der omhandles i artikel 7, andet led, i direktiv 94/28/EF, skal svare til modellen i bilag VI.

Artikel 6

Oplysningerne i det i artikel 1-5 omhandlede certifikat kan indgå i de dokumenter, der ledsager dyrene, sæden, æggene og embryonerne. I så fald skal myndighederne ved hjælp af følgende angivelse attestere, at de pågældende oplysninger indgår i disse dokumenter:

»Undertegnede attesterer, at disse dokumenter indeholder de oplysninger, der er nævnt i Kommissionens beslutning 96/510/EF.«

Artikel 7

Denne beslutning anvendes fra den 1. august 1997.

Artikel 8

Denne beslutning er rettet til medlemsstaterne.

Udfærdiget i Bruxelles, den 18. juli 1996.

På Kommissionens vegne

Franz FISCHLER

Medlem af Kommissionen

(1) EFT nr. L 178 af 12. 7. 1994, s. 66.

(2) EFT nr. L 233 af 20. 8. 1986, s. 19.

(3) EFT nr. L 62 af 8. 3. 1988, s. 32.

(4) EFT nr. L 247 af 23. 8. 1989, s. 22.

(5) EFT nr. L 247 af 23. 8. 1989, s. 34.

(6) EFT nr. L 145 af 8. 6. 1990, s. 39.

(7) EFT nr. L 298 af 3. 12. 1993, s. 45.

(8) EFT nr. L 19 af 25. 1. 1996, s. 50.

BILAG I

>REFERENCE TIL EN FILM>

BILAG II

>REFERENCE TIL EN FILM>

BILAG III

>REFERENCE TIL EN FILM>

BILAG IV

>REFERENCE TIL EN FILM>

BILAG V

>REFERENCE TIL EN FILM>

BILAG VI

>REFERENCE TIL EN FILM>